༢བསྟེན་མི་རུང་བའི་སྤྱོད་ལམ།དཔལ་ལྡན་གསོ་བ་རིག་པའི་གཞུང་ལས།ནད་སློང་རྐྱེན་གཉིས་དྲན་པས་རྟག་ཏུ་སྤང་།།ཞེས་གསུངས་པ་དང་།སྐབས་བབ་ཀྱི་རྒས་པ་ནི་ན་ཚོད་བགྲེས་པ་ཡིན་པས་ན་རླུང་སློང་བར་བྱེད་པའི་སྤྱོད་ལམ་ཏེ་དཔེར་ན་མཚན་མོའི་དུས་སུ་གཉིད་མི་ལོག་པར་རྩེད་མོ་སོགས་གཞན་ལ་རོལ་བའམ་ཡང་ན་ཁ་ཟས་དུས་སུ་མི་བསྟེན་པ་ལྟོ་ཆགས་པ་སོགས་ནི་གཏན་ནས་བྱ་མི་རུང་ལ།དེ་བཞིན་དུ་འགྲོ་མང་དྲགས་པ་དང་ཡང་ན་གནས་གཅིག་ཏུ་མི་འགུལ་བར་འདུག་དྲགས་པའང་བྱ་མི་རུང་།ལྷག་པར་དུ་གནས་ཁང་སོགས་བསིལ་སར་འདུག་པ་དང་ཡང་ན་རང་གིས་མི་ཐེག་པ་བཞིན་དུ་ཨུ་ཚུགས་ཀྱིས་ཁུར་བ་དང་།སྒོས་སུ་གཟུགས་པོས་མི་ནུས་བཞིན་དུ་ཉལ་བོར་སྤྱོད་པ་སོགས་ནི་རྒན་པ་ཚོས་དྲན་ཤེས་བཞིན་དུ་སྤང་དགོས་པ་ཡིན།